**Azərbaycan–İran münasibətləri** — SSRİ dağılandan sonra rəsmi şəkildə Azərbaycan və İran arasında ilk diplomatik əlaqələr quruldu.

Tarixi
------

Azərbaycan–İran münasibətləri dərin tarixi köklərə malikdir. Bu xalqlar əsrlər boyu bərabər yaşayıblar. İran və Azərbaycan xalqları islam aləminə mənsub olan xalqlardır. Elmi, mənəvi, mədəni əlaqələr bu xalqları tarix boyu birləşdirib. İranla Rusiya arasında bağlanan 1813-cü il Gülüstan, 1828-ci il Türkmənçay müqavilələrindən sonra o vaxt Qacarlar imperiyasının ərazisi olan Azərbaycan ikiyə bölünüb və böyük bir hissəsi indiki İranın tərkibində qalıb. Hazırda İran İslam Respublikasında 20 milyondan çox azərbaycanlı yaşayır. Azərbaycan Respublikası ilə İran İslam Respublikasının 765 km. uzunluğunda sərhədi var. Bunları nəzərə alaraq Azərbaycan İran İslam Respublikası ilə dostluq, qardaşlıq əlaqələrini inkişaf etdirmək niyyətindədir.

SSRİ-dən müstəqilliyini geri əldə etdikdən sonra, Azərbaycan Respublikasında əsasən etnik azərbaycanlılar yaşadığı, İranın tərkibində olan Cənubi Azərbaycan bölgəsinə maraq artırmağa başladı. 1995-ci ilinin aprelindən 1996-ı ilin mart ayına qədər aparılan tədqiqat göstərir ki, İran haqqında yazan qəzetlər onun haqqında əsasən Cənubi Azərbaycan məsələsi ilə əlaqəli olaraq yazırdılar.

### AXC dövrü

 *Əsas məqalə: Azərbaycan-İran Müqavilələri (1918-1920)*
Azərbaycan Xalq Cümhuriyyəti dövründə Bakıda Qubernskaya Spasskiy küçəsinin tinində İranın nümayəndəliyi yerləşmiş, nümayəndəliyə konsul Saad-ül Vəzirov rəhbərlik etmişdir.

### Müstəqillik dövrü

İran mənbələri iddia edir ki, İran hökuməti Qarabağ müharibəsi zamanı Azərbaycan ordusunun minlərlə üzvünə təlim verməklə yanaşı, Gülbəddin Hikmətyarın komandanlığı altında bir sıra əfqan qüvvələrini Azərbaycan Respublikasına təhvil vermişdir. Azərbaycan və Ermənistan arasındakı münaqişə illərində İran yardımı Naxçıvanın vəziyyətini xeyli yaxşılaşdırdı. Qarabağ müharibəsi dövründə İranın yardım paketinin on milyonlarla dollar olduğu təxmin edilir.

1994-cü ildə Xankəndi ərazisində bir İran təyyarəsi erməni qüvvələri tərəfindən vurulmuşdur. Bu təyyarənin sərnişinləri Novruz gecəsi Moskvadan İrana qayıdan İran diplomatlarının ailələri idi. Qəzada təyyarədəki 32 sərnişin öldü və uşaq olan sərnişinlərdən ikisi anaları ilə birlikdə bir məzarda dəfn edilmişdir.

1991-ci ildə SSRİ-nin dağılması ilə Azərbaycanda da nüfuz sahibi olmaq istəyən İran şiə məzhəbçiliyi vasitəsilə bu istəyini reallaşdırmağa çalışmışdır. İran otuz ildən çoxdur ki, Azərbaycan əhalisinin bir qisminin şiə olmasına görə şiəlik mərkəzli siyasət aparmış, ölkədə müəyyən qədər nüfuz sahibi olmaq və iranyönümlü seqmentin formalaşması üçün illərlə vaxt, maliyyə və insan resursu sərf etmişdir. Bu dövrdə İranın dini-ideoloji təbliğatı və İran modelli şiəlik dindarlara təlqin edilmişdir. Nəticədə, iranyönümlü dindar şiələrin sayı artmışdır. Ölkəyə təyin olunan səfirlərlə yanaşı, hazırkı ali dini rəhbər Əli Xameneinin də nümayəndəsi təyin olunurdu. Bu məsələdə xüsusi rolu əslən Ərdəbildən olan Seyid Əli Əkbər Ocaq Nejad oynamışdır. O, əsasən Hüseyniyyə məscidi kimi tanınan yerdə cümə moizələri, yazdığı və tərcümə etdirdiyi kitabları ilə məşhurlaşmışdır. 2021-ci ilin oktyabrında Daxili İşlər Nazirliyi həmin məscidin fəaliyyəti dayandırmış, bir müddət sonra isə Ocaq Nejadın ölkəni tərk etdiyi xəbəri yayılmışdır.

Ayətullah Xameneinin dini nümayəndəsinin fəaliyyətləri ilə yanaşı İranda təhsil alan azərbaycanlıların bu illər ərzində Azərbaycana qayıtması və ya azərbaycanlılar üçün İrandan fəaliyyət göstərmələri İranın Azərbaycanda möhkəmlənməsi yolunda əsas elementlərdən biri olmuşdur. Azərbaycanda İranın dini nüfuzunun güclənməsi nəticəsində ölkədəki dini mərasimlər illər ərzində İrandakı kimi keçirilməyə başlanmışdır. Azərbaycanlı müstəqil tədqiqatçı Rəşad Bağırov Taleh Bağırzadənin nümunəsində daha radikal iranyönümlü təbəqənin formalaşmasını qaçılmaz hal kimi qiymətləndirmişdir.

İranın şiə məzhəbçilik siyasəti sadəcə Azərbaycanın daxilində deyil, birbaşa İrandan da həyata keçirilir. Azərbaycanda açıq şəkildə ifadə edə bilmədiklərini İranda açılan azərbaycandilli televiziya kanalları vasitəsilə edirlər. Əsasən peyk antennaları ilə yayımlanan həmin televiziya kanallarında xəbərlər və digər siyasi-analitik proqramlarda Azərbaycan bəzən yumşaq, bəzən də sərt formada tənqid edilmişdir. Televiziya verilişləri ilə yanaşı dini seriallar və filmlərlə, o cümlədən tərcümə edilən kitablarla da "məzhəb qardaşı" olan İrana qarşı müsbət fikirlər formalaşdırılmışdır. İnsanlar birbaşa olmasa da, dolayı yolla belə olsa İranı dini müstəvidə yaxın görməyə başlamışdır. Daha radikal iranyönümlü şəxsləri artıq Azərbaycana göndərməyən İran onların olduqları yerdən təbliğat işləri ilə məşğul olmalarına şərait yaratmışdır. Müxtəlif saytlar, sosial şəbəkə və "YouTube" kanalları vasitəsilə Azərbaycan dini dövlət olmadığına görə tənqid edilmiş, İran modelinin orada tətbiqinin vacibliyi vurğulanmışdır, Qərb dövlətləri və İsaril ilə əlaqələr kəskin surətdə tənqid atəşinə tutulur. Tohid İbrahimbəyli və onun ətrafında olanların yaratdığı "Hüseynçilər Müqavimət Hərəkatı" yuxarıda qeyd olunanlara bir nümunədir. Rəşad Bağırov bildirmişdir ki, Qasım Süleymaninin İraqda öldürülməsindən sonra Azərbaycandakı sosial şəbəkə istifadəçilərinin Süleymanini şəhid kimi görməsi və bu mövzu ətrafında ciddi müzakirələrin getməsi İranın məzhəbçilik siyasətinin uğurunun göstəricisi idi.

### Avroviziya qalmaqalı

2012-ci ildə Azərbaycanın LGBT kütləsi tərəfindən də dəstəklənən Avroviziya Mahnı Müsabiqəsinə ev sahibliyi etməsi ərəfəsində ölkədə ilk gey praydın keçiriləcəyi ilə bağlı məlumat yayılmışdı. Bu məlumat cəmiyyətin bəzi təbəqələrində etirazla qarşılansa da, bəzi insan haqqları müdafiəçiləri bu xəbəri dəstəkləmişdilər. Ölkədə bu müsabiqənin keçirilməsi həm də qonşu İran ilə münasibətlərdə problemə səbəb olmuşdur. İran dini liderləri Ayətullah Məhəmməd Müctəhed Şəbüstəri və Ayətullah Cəfər Sübhani gey praydın keçiriləcəyi təqdirdə Azərbaycanın "anti-İslami davranış" sərgiləyəcəyini bildirmişdilər. Bu, İranın Azərbaycan səfirliyi qarşısında etiraz aksiyalarının keçirilməsinə səbəb olmuş, etirazçılar İranın Azərbaycanın daxili işlərinə qarışmasına qarşı şüarlar qaldırmışlar. Azərbaycan Respublikası Prezident Administrasiyasının İctimai-siyasi məsələlər şöbəsinin müdiri Əli Həsənov bildirmişdi ki, İranın iradlarının heç bir əsası yoxdur və gələcəkdə İranın Azərbaycanın işlərinə qarışmaması üçün xəbərdarlıq səsləndirmişdi. Cavab olaraq İran Azərbaycandakı səfirini geri çağırmış, Azərbaycan isə İranın üzr istəməsini tələb edərək, Tehrandakı səfirini geri çağırmışdı.

### İkinci Qarabağ müharibəsi və sonrası

İranın Azərbaycan daxilində apardığı siyasətə baxmayaraq, İkinci Qarabağ müharibəsi vaxtı İranın nümayiş etdirdiyi mövqe azərbaycanlı dindarlarda suallar doğurmuş, İrana qarşı skeptik düşüncə və çaşqınlıq yaratmışdır. Müharibə zamanı İran vasitəsilə Ermənistana silahların daşınması ölkədə qızğın müzakirələrə səbəb olmuşdu. Bu, atəşkəs dövründə yaradılan imicin müharibə dövründə və sonrasında ciddi zərbə və zədələr almasına səbəb olmuşdur. Hacı Şahinin timsalında bəzi dindarlar yerli din xadimlərinin milli maraqlar çərçivəsində başqalarından üstün tutulması üçün çağırışlar etməyə başlamışdır.

Parlamentlərarası əlaqələr
--------------------------

Azərbaycan Respublikasının Milli Məclisində Azərbaycan-İran parlamentlərarası əlaqələr üzrə işçi qrupu fəaliyyət göstərir. Bu işçi qrupu 7 mart 1997-ci il tarixində yaradılmış və ilk rəhbəri Sultan Məmmədov olmuşdur. 4 mart 2016-cı il tarixindən Vasif Talıbov işçi qrupunun rəhbəridir.

İqtisadi münasibətlər
---------------------

### Əmtəə dövriyyəsi (min doll.)

| İl | İxrac | Idxal | Ümumi dövriyyəsi |
| --- | --- | --- | --- |
| 2020 | 38 485,71 | 300 615,39 | 339 101,1 |
| 2021 | 43 287,15 | 397 523,54 | 440 810,69 |
| 2022 | 29 831,05 | 476 438,40 | 506 269,45 |
|

Mədəni əlaqələr
---------------

İran Mədəniyyət Mərkəzi V Bakı Beynəlxalq Kitab Sərgi-Yarmarkasında
Azərbaycanla İran zəngin mədəni əlaqələrə malikdir. Xaqani, Nizami, Nəsimi, Füzuli kimi klassik Azərbaycan şairləri Azərbaycan və fars dillərində böyük əsərlər yaratmışlar. Təbrizdə toxunan xalçalar hələ orta əsrlərdən dünyada şöhrət tapıb. Londonun Viktoriya-Albert muzeyində saxlanan Şeyx Səfi xalçası Təbrizdə toxunub. Bu xalça dövrünün ən iri və əsrarəngiz xalçası adını qazanıb. 1871-74-cü illərdə M.F.Axundzadənin 6 komediyası fars dilinə tərcümə edilərək İranda yayılıb. Təbriz, Urmiya və Xoy şəhərlərində Ü.Hacıbəylinin məşhur komediyaları tamaşaya qoyulub.

Azərbaycan şairi Seyid Məhəmmədhüseyn Behcət Təbrizi (Şəhriyar) öz əsərlərini Azərbaycan və fars dillərində yazıb. Azərbaycanda onun "Heydərbabaya salam" poeması, "Türkcə divanı" çapdan çıxıb.

2006-cı il dekabr ayının 21-də AMEA Mərkəzi Elmi Kitabxanası və İran İslam Respublikasının Azərbaycandakı səfirliyinin birgə layihəsi çərçivəsində "Azərbaycan-İran elmi-mədəni əlaqələr zalı" açılıb. "Azərbaycan-İran elmi-mədəni əlaqələr zalı" iki ölkə arasındakı elmi-mədəni əlaqələrin, elmi təcrübə mübadilələrinin, elmi-maarifləndirmə işlərinin daha da inkişaf etdirilməsi və dərinləşdirilməsi məqsədilə yaradılıb.

### Səfirliklər və konsulluqlar

Azərbaycanın İranda:

* Tehranda Azərbaycan səfirliyi
* Təbrizdə General-Konsulluq

İranın Azərbaycanda:

* Bakıda İran səfirliyi
* Naxçıvanda General-Konsulluq

İdman sahəsində əməkdaşlıq
--------------------------

### Futbol qarşılaşmaları

 *Əsas məqalə: Azərbaycan-İran futbol matçlarının siyahısı*

İstinadlar
----------

1. ↑  *Cameron S. Brown.* "Wanting to Have Their Cake and Their Neighbor's Too: Azerbaijani Attitudes towards Karabakh and Iranian Azerbaijan". Middle East Journal. 58 (4). 2004: 576-596 (587). JSTOR 4330064.
2. ↑  Xarici dövlətlərin Bakıda yerləşən nümayəndəlikləri Arxivləşdirilib 2018-05-27 at the Wayback Machine. axc.preslib.az  (az.)
3. ↑  "Arxivlənmiş surət". 2023-06-30 tarixində arxivləşdirilib. İstifadə tarixi: 2020-10-27.
4. ↑  "Arxivlənmiş surət". 2023-06-30 tarixində arxivləşdirilib. İstifadə tarixi: 2020-10-27.
5. 1 2 3 4  *Bağırov, Rəşad.* "İranın Azərbaycanda məzhəbçilik siyasəti və qazanılmış imici itirmək qorxusu". Politicon.co (az.). Topçubaşov Mərkəzi. 22 oktyabr 2021. 2022-08-29 tarixində arxivləşdirilib. İstifadə tarixi: 26 oktyabr 2021.
6. ↑  "Hüseyniyyə məscidi COVİD-19 virusuna görə bağlanıb - DİN". Trend İnformasiya Agentliyi (az.). 5 oktyabr 2021. 2023-06-20 tarixində arxivləşdirilib. İstifadə tarixi: 26 oktyabr 2021.
7. ↑  "Ocaqnejad Azərbaycandan gizli yolla qaçıb - İlginc detallar". Axar.az (az.). 7 oktyabr 2021. 2021-10-26 tarixində arxivləşdirilib. İstifadə tarixi: 26 oktyabr 2021.
8. ↑  "News.Az - Gay parade in Baku: to be or not to be?". 2013-09-26 tarixində orijinalından arxivləşdirilib. İstifadə tarixi: 19 noyabr 2015.
9. ↑  *Antidze, Margarita.* "Iran's "gay" Eurovision jibes strain Azerbaijan ties". Reuters. 22 May 2012. 31 May 2012 tarixində orijinalından arxivləşdirilib. İstifadə tarixi: 19 noyabr 2012.
10. ↑  *Lomsadze, Girgoi.* "Azerbaijan: Pop Music vs. Islam". EurasiaNet.org. 21 May 2012. 25 May 2012 tarixində arxivləşdirilib. İstifadə tarixi: 19 noyabr 2012.
11. ↑  "Iran recalls envoy to Azerbaijan ahead of Eurovision". AFP. 22 May 2012. 22 May 2012 tarixində arxivləşdirilib. İstifadə tarixi: 19 noyabr 2015.
12. ↑  "Azerbaijan Demands Apology From Iran Over Eurovision". Voice of America. 24 May 2012. 27 May 2012 tarixində arxivləşdirilib. İstifadə tarixi: 19 noyabr 2015.
13. ↑  "Azerbaijan Recalls Ambassador To Iran". Radio Free Europe/Radio Liberty. 30 May 2012. 31 May 2012 tarixində arxivləşdirilib. İstifadə tarixi: 19 noyabr 2015.
14. 1 2  "Azərbaycan Respublikası Milli Məclisinin parlamentlərarası əlaqələr üzrə işçi qruplarının rəhbərlərinin seçilməsi haqqında" Arxivləşdirilib 2017-11-25 at the Wayback Machine Azərbaycan Respublikası Milli Məclisinin 4 mart 2016-cı il tarixli, 161-VQR nömrəli Qərarı. e-qanun.az  (az.)
15. ↑  "Azərbaycan Respublikası Milli Məclisinin parlamentlərarası əlaqələr üzrə işçi qruplarının yaradılması haqqında" Arxivləşdirilib 2019-07-01 at the Wayback Machine Azərbaycan Respublikası Milli Məclisinin 7 mart 1997-ci il tarixli, 256-I QR nömrəli Qərarı. e-qanun.az  (az.)
16. ↑  "AR Xarici ticarətin gömrük statistikasi 2020" (PDF). AR Dövlət Gömrük Kömitəsi Rəsmi sayti (az.). 2021-11-06 tarixində arxivləşdirilib (PDF). İstifadə tarixi: 2022-08-16.
17. ↑  "AR Xarici ticarətin gömrük statistikasi 2021" (PDF). AR Dövlət Gömrük Kömitəsi Rəsmi sayti (az.). 2022-01-31 tarixində arxivləşdirilib (PDF). İstifadə tarixi: 2022-08-16.
18. ↑  *AR Dövlət Gömrük Kömitəsi Rəsmi sayti.* ""AR Xarici ticarətin gömrük statistikasi 2022"" (PDF). customs.az. 2023-02-18 tarixində arxivləşdirilib (PDF). İstifadə tarixi: 2023-02-18.

Xarici keçidlər
---------------


Vikianbarda Azərbaycan–İran münasibətləri ilə əlaqəli mediafayllar var.

* İran İslam Respublıkasının Azərbaycan Respublikasındakı səfirliyi Rəsmi sayti
* Azərbaycan Respublikasının İran İslam Respublıkasındakı səfirliyi Rəsmi sayti
* İranın sonuncu türk şahının Bakıya səfəri:Əhməd şah Qacarı AXC adından kim qarşılayıb? – NADİR FOTOLAR
* "İRANIN RUHANİ LİDERİNDƏN HEYRƏT DOLU QARABAĞ AÇIQLAMASI" ( (az.)). musavat.com. 2011-05-12. 2016-09-26 tarixində arxivləşdirilib. İstifadə tarixi: 2016-09-16.
* İranlı general və hərbçilər Heydər Əliyevin də iştirakı ilə Azərbaycan ordusuna təlim keçir
* Doktor Həqiqətpur: Qarabağ barədə bilənlər danışsın!

| ⛭Azərbaycanın xarici əlaqələri |
| --- |
| Asiya | Banqladeş  • Bruney  • Bəhreyn  • BƏƏ  • Cənubi Koreya  • Çin  • Ermənistan  • Əfqanıstan  • Filippin  • Fələstin  • Gürcüstan  • Hindistan  • İndoneziya  • İordaniya  • İran  • İraq  • İsrail  • Kamboca  • Küveyt  • Laos  • Livan  • Malayziya  • Maldiv adaları  • Monqolustan  • Myanma  • Nepal  • Oman  • Özbəkistan  • Pakistan  • Papua-Yeni Qvineya  • Qazaxıstan  • Qırğızıstan  • Qətər  • Sinqapur  • Suriya  • Səudiyyə Ərəbistanı  • Şərqi Timor  • Şimali Koreya  • Şri-Lanka  • Tacikistan  • Tailand  • Türkiyə  • Türkmənistan  • Vyetnam  • Yaponiya  • Yəmən |
| Avropa | Albaniya  • Almaniya  • Andorra  • Avstriya  • Belarus  • Belçika  • Bolqarıstan  • Bosniya və Herseqovina  • Böyük Britaniya (Uels  • İngiltərə  • Şimali İrlandiya  • Şotlandiya)  • Çexiya  • Danimarka (Farer adaları)  • Estoniya  • Finlandiya  • Fransa  • Xorvatiya  • Kipr (Şimali Kipr)
 • İrlandiya  • İslandiya  • İspaniya  • İsveç  • İsveçrə  • İtaliya  • Kosovo  • Latviya  • Litva  • Lixtenşteyn  • Lüksemburq  • Macarıstan  • Malta  • Moldova  • Monako  • Monteneqro  • Niderland  • Norveç  • Polşa  • Portuqaliya  • Rumıniya  • Rusiya (Başqırdıstan  • Tatarıstan)  • San-Marino  • Serbiya  • Slovakiya  • Sloveniya  • Şimali Makedoniya  • Ukrayna  • Vatikan  • Yunanıstan |
| Şimali Amerika | ABŞ  • Antiqua və Barbuda  • Baham adaları  • Beliz  • Haiti  • Honduras  • Kanada  • Kosta-Rika  • Kuba  • Meksika  • Nikaraqua  • Panama  • Qvatemala  • Salvador  • Sent-Kits və Nevis  • Seynt Vinsent və Qrenadin  • Trinidad və Tobaqo  • Yamayka |
| Cənubi Amerika | Argentina  • Boliviya  • Braziliya
 • Çili  • Ekvador  • Kolumbiya  • Paraqvay  • Peru  • Qayana  • Surinam  • Uruqvay  • Venesuela |
| Afrika | Anqola  • Benin  • Burkina-Faso  • Burundi  • CAR  • Cibuti  • Cənubi Sudan  • Çad  • Efiopiya  • Ekvatorial Qvineya  • Eritreya  • Esvatini  • Əlcəzair  • Kabo-Verde  • Kamerun  • Keniya  • Kot-d'İvuar  • Liberiya  • Liviya  • Madaqaskar  • Malavi  • Mali  • Mavriki  • Mavritaniya  • Misir  • Mozambik  • Mərakeş  • Niger  • Nigeriya  • Qabon  • Qambiya  • Qana  • Qvineya  • Qvineya-Bisau  • Ruanda  • San-Tome və Prinsipi  • Seneqal  • Seyşel adaları  • Somali  • Sudan  • Syerra-Leone  • Tunis  • Uqanda  • Zambiya  • Zimbabve |
| Okeaniya | Avstraliya  • Nauru  • Solomon adaları  • Yeni Kaledoniya  • Yeni Zelandiya |
| Beynəlxalq təşkilatlar | ATƏT  • Avropa İttifaqı  • BMT  • NATO  • İƏT  • Türk Dövlətləri Təşkilatı |
| Digər | Azərbaycanın diplomatik nümayəndəliklərinin siyahısı  • Azərbaycanda yerləşən diplomatik nümayəndəliklərin siyahısı |


|  |  |
| --- | --- |
|  |  *Azərbaycan ilə əlaqədar bu məqalə qaralama halındadır. Məqaləni redaktə edərək Vikipediyanı zənginləşdirin.* |



|  |  |
| --- | --- |
|  | *İran ilə əlaqədar bu məqalə qaralama halındadır. Məqaləni redaktə edərək Vikipediyanı zənginləşdirin.* |


|  |  |
| --- | --- |
|  Bu şablona bax   Sosial şəbəkələrdə | Facebook · Telegram · Telegram · Twitter · Twitter |